ตลท.เผย SET ปี 61 ปรับลดลงจากปัจจัยตปท. ยันพื้นฐานศก.ไทยยังแกร่ง-ซื้อขายต่อวันโต15%
ตลท.เผย SET ปี 61 ปรับลดลงจากปัจจัยตปท. ยันพื้นฐานศก.ไทยยังแกร่ง-ซื้อขายต่อวันโต15%
7 ม.ค. 2562

นายศรพล ตุลยะเสถียร รองผู้จัดการ หัวหน้าสายงานวางแผนกลยุทธ์องค์กร ตลาดหลักทรัพย์แห่งประเทศไทย (ตลท.)  เปิดเผยว่า ในปี 2561 ดัชนีตลาดหลักทรัพย์ไทยปรับตัวลดลงจากสิ้นปีก่อน เนื่องจากปัจจัยภายนอกเป็นหลัก ในขณะที่พื้นฐานทางเศรษฐกิจไทยยังคงแข็งแกร่งและเติบโตในอัตราที่สูงกว่าปีก่อน สำหรับการขายสุทธิของผู้ลงทุนต่างประเทศเป็นไปในทิศทางเดียวกับตลาดส่วนใหญ่ในเอเชีย
อย่างไรก็ตาม มูลค่าซื้อขายเฉลี่ยต่อวันในปี 2561 เพิ่มขึ้นจากปีก่อนโดยมูลค่าซื้อขายเฉลี่ยต่อวันสูงกว่าปีก่อนตลอด 3 ไตรมาสแรกของปี 2561 และชะลอตัวลงในไตรมาส 4/2561 ซึ่งเป็นไปในทิศทางเดียวกับตลาดส่วนใหญ่ในอาเซียน เนื่องจากผู้ลงทุนระมัดระวังการลงทุนในตลาดทุนทั่วโลกมากขึ้นจากปัจจัยความขัดแย้งทางการค้าระหว่างประเทศเป็นสำคัญ
ทั้งนี้ ณ สิ้นปี 2561 ดัชนีตลาดหลักทรัพย์ไทย (SET Index) ปิดที่ 1,563.88 จุด ลดลง 10.8% จากสิ้นปี 2560 สำหรับมูลค่าซื้อขายเฉลี่ยต่อวันรวมของ SET และ mai ในปี 2561 อยู่ที่ 57,673 ล้านบาท เพิ่มขึ้น 15.1% จากช่วงเดียวกันของปีก่อน โดยผู้ลงทุนในประเทศทั้งสถาบันและบุคคลมีสถานะซื้อสุทธิในปี 2561
โดย ในปี 2561 ผู้ลงทุนต่างประเทศขายสุทธิในตลาดหลักทรัพย์ไทย 287,696 ล้านบาท โดยมูลค่าการขายสุทธิสูงสุดในไตรมาส 2/2561 และมูลค่าขายสุทธิลดลงอย่างต่อเนื่องในช่วง 3 เดือนสุดท้ายของปี การขายสุทธิของนักลงทุนต่างประเทศในตลาดหลักทรัพย์ไทยเป็นไปในทิศทางเดียวกับตลาดส่วนใหญ่ในเอเชีย
ด้าน มูลค่าซื้อขายเฉลี่ยต่อวันรวมของ SET และ mai ในปี 2561 อยู่ที่ระดับ 57,673 ล้านบาท เพิ่มขึ้น 15.1% จากช่วงเดียวกันของปีก่อน โดยมูลค่าซื้อขายสูงกว่าปีก่อนตลอด 3 ไตรมาสแรกของปี และชะลอตัวลงในไตรมาส 4/2561 ซึ่งเป็นไปในทิศทางเดียวกับตลาดส่วนใหญ่ในอาเซียนที่มูลค่าซื้อขายปรับตัวลดลงในไตรมาส 4 เช่นกัน
สำหรับ Forward P/E ของตลาดหลักทรัพย์ไทย ณ สิ้นปี 2561 อยู่ที่ระดับ 14.60 เท่า ขณะที่ Historical P/E อยู่ที่ระดับ 14.75 เท่าซึ่งสูงกว่าค่าเฉลี่ยของตลาดหลักทรัพย์ในเอเชียซึ่งอยู่ที่ระดับ 13.50 เท่า และ 14.30 เท่าตามลำดับ
ด้าน อัตราเงินปันผลตอบแทน ณ สิ้นปี 2561 อยู่ที่ระดับ 3.35% ซึ่งสูงกว่าค่าเฉลี่ยของตลาดหลักทรัพย์ในเอเชียที่อยู่ที่ 3.02%
ทั้งนี้ มูลค่าหลักทรัพย์ตามราคาตลาดรวมของ SET และ mai ณ สิ้นปี 2561 อยู่ที่ 16.2 ล้านล้านบาท ลดลง 9.5% จากสิ้นปี 2560 ซึ่งสอดคล้องกับทิศทางของดัชนี
โดย ในปี 2561 ตลาดสัญญาซื้อขายล่วงหน้ามีปริมาณการซื้อขายเฉลี่ยต่อวัน 426,213 สัญญา ซึ่งเพิ่มขึ้น 31.5% จากปีก่อน โดยตราสารอนุพันธ์ส่วนใหญ่มีปริมาณการซื้อขายเพิ่มขึ้นจากปีก่อน